Veesiektes kom deur 'n plaashek | Landbou
WILDVRIENDELIK The Landmark Foundation, 'n organisasie sonder winsbejag, het onlangs 'n etiese en wildvriendelike handelsmerk genaamd "Fair Game" bekend gestel. Onder dié handelsmerk word die produksie, bemarking en verspreiding van vrylopende skape en beeste se vleis, aanvanklik uit die Karoo, gedoen. Vleisproduksie volg 'n etiese benadering en nie-dodelike roofdierbestryding. Die stigting maak ook van herders gebruik om vee op te pas én die veld te herstel. Sedert die aanvang van die projek twee jaar gelede is nog nie 'n enkele dier aan roofdiere op die stigting se plaas naby Beaufort-Wes afgestaan nie. foto: fredalette uys
Die meeste organismes wat siektes oordra, kom by die boer se plaashek in of gaan langs dié weg uit na ander plase, sê dr. Faffa Malan, bestuurder van die Herkouerveterinêre Vereniging van Suid-Afrika (Ruvasa), in sy verslag oor siektes wat gedurende Oktober by hom aangemeld is.
Hy het gereageer nadat nuwe gevalle van bek-en-klouseer in die noorde uitgebreek het nadat die gevaarlike siekte ook aan die begin van die jaar naby Polokwane voorgekom het.
Hekke en heinings is waar die meeste siektes toegang tot 'n plaas kry, soos bek-en-klouseer, brucellose, Johne se siekte, tuberkulose, kriptosporidiose, trichomonose, skaapbrandsiekte en weerstandige parasiete soos rooiluise, bloubosluise en inwendige parasiete.
Dit is dus baie belangrik dat die boer op 'n verkopersverklaring aandring wanneer hy vee elders koop, wat verklaar dat dié vee nie aansteekbare siektes het nie. Malan sê dit is in elk geval raadsaam om aangekoopte vee eers in kwarantyn te hou voordat hulle toegelaat word om met die ander kuddes op die plaas te meng.
Verder is dit baie belangrik om die standaardbehandelings te volg soos inentings en doserings om siektes te voorkom. 'n Veearts kan die boer help om 'n goeie bestuursprogram op te stel.